धारा 144 लगने के बावजूद प्रदर्शनकारी सड़कों पर उतरे, वाहन फूंके; पुलिस ने हवाई फायरिंग की
Manipur Violence Latest News Update; । धारा 144 के बावजूद प्रदर्शनकारी सड़क पर उतर आए। जिसके बाद पुलिस और प्रदर्शनकारियों के बीच झड़प हुई। इस दौरान पुलिस ने आंसू गैस के गोले भी छोड़े।
मणिपुर के चुराचांदपुर में शुक्रवार को फिर से हिंसा हुई। धारा 144 के बावजूद प्रदर्शनकारी सड़क पर उतर आए। जिसके बाद पुलिस और प्रदर्शनकारियों के बीच झड़प हुई। इस दौरान पुलिस ने आंसू गैस के गोले भी छोड़े।
ये हिंसा सीएम बीरेन सिंह के कार्यक्रम से पहले गुरुवार को हुई तोड़फोड़ और आगजनी के बाद हुई। शुक्रवार रात को प्रदर्शनकारी बड़ी संख्या में सड़कों पर उतर आए और कुछ वाहनों में आग लगा दी, जिसके बाद सुरक्षा बलों ने भीड़ को तितर-बितर करने के लिए हवा में गोलियां चलाईं।
बढ़ती हिंसा देखकर पांच दिनों के लिए इंटरनेट बंद
गृह विभाग की ओर से जारी एक आदेश में कहा गया है कि शांति और व्यवस्था में किसी भी तरह की गड़बड़ी को रोकने के लिए अगले पांच दिनों के लिए चुराचांदपुर और फिरजावल जिलों में मोबाइल इंटरनेट सेवाओं को तत्काल प्रभाव से निलंबित कर दिया जाएगा।
छात्रसंघ नेता के बीच समझौता, मगर पुलिस की वापसी नहीं होने से लोग नाराज
शुक्रवार को चुराचांदपुर जिले के न्यू लमका में सद्भावना मंडप में प्रदर्शनकारियों और पुलिस के बीच झड़पें हुईं, जहां मुख्यमंत्री एन बीरेन सिंह एक जनसभा को संबोधित करने वाले थे। महानिरीक्षक व छात्रसंघ नेता के बीच समझौता होने के बाद भी चुराचांदपुर कस्बे में तनाव बना हुआ है। रिपोर्ट के अनुसार स्वदेशी जनजातीय नेता मंच द्वारा धरना वापस लेने पर सहमति जताए जाने के बावजूद जिला मुख्यालय से पुलिस कमांडो बलों की वापसी नहीं होने को लेकर लोगों में आक्रोश है।
तीन प्वॉइंट्स में समझें हिंसा की वजह क्या है...
राज्य सरकार के एक सर्वे से बढ़ा टेंशन
मणिपुर में भड़की इस हिंसा की वजह राज्य सरकार का आरक्षित और संरक्षित वन में कराया गया सर्वे है। इस सर्वे के मुताबिक, कुछ चर्च अवैध पाए गए जिन्हें गिराने के आदेश दिए गए थे। इस सर्वे पर सबसे ज्यादा नाराजगी स्वदेशी जनजातीय नेताओं के मंच ने जताई थी। और उन्होंने ही हिंसा की।
सरकार ने चर्च गिराए जिससे नाराज हुए लोग
मणिपुर सरकार ने अवैध निर्माण के आरोप में 11 अप्रैल को पूर्वी इंफाल में तीन चर्चों को गिरा दिया था। इनमें इवेंजेलिकल बैपटिस्ट कन्वेंशन चर्च, इवेंजेलिकल लूथरन चर्च और कैथोलिक होली स्पिरिट चर्च शामिल था। चर्च गिराए जाने के आदेश के खिलाफ मणिपुर हाईकोर्ट में याचिका भी लगाई गई थी, लेकिन कोर्ट ने रोक लगाने से इनकार कर दिया था। चर्च कोर्ट में यह साबित करने में असफल रहे थे कि उन्होंने निर्माण के लिए प्रशासन से मंजूरी ली थी।
13 जगहों पर चर्च और गैरेज बनाकर कब्जे का आरोप था
इससे पहले 24 दिसंबर, 2020 को पोरोमपत के अनुविभागीय अधिकारी सनौजम सुरचंद्र सिंह ने एक बेदखली नोटिस जारी कर आरोप लगाया था कि 13 स्थानों पर चर्च और गैरेज बनाकर सरकारी जमीन पर कब्जा किया जा रहा है। 2021 में ऑल ट्राइबल स्टूडेंट्स यूनियन मणिपुर (ATSUM) ने सरकार को चिट्‌ठी लिखकर पूर्वी इम्फाल की आदिवासी कॉलोनी में बने 8 चर्चों को खाली कराने के आदेश को वापस लेने की मांग की थी।
ये खबरें भी पढ़ें...
मणिपुर में आगजनी-तोड़फोड़, पुलिस ने धारा 144 लगाई, इंटरनेट बंद; प्रदर्शनकारियों का आरोप- सरकार चर्च गिरा रही
मणिपुर के चुराचांदपुर में मुख्यमंत्री के कार्यक्रम से एक दिन पहले प्रदर्शनकारियों ने सभा स्थल पर जमकर तोड़फोड़ और आगजनी की है। दरअसल, मुख्यमंत्री एन बीरेन सिंह शुक्रवार को चुराचांदपुर जिले के न्यू लमका इलाके में एक जिम और खेल सुविधा केंद्र का उद्घाटन करने वाले थे। उससे पहले ही गुरुवार रात करीब 9 बजे प्रदर्शनकारियों ने कुर्सियां तोड़ डालीं और मंच फूंक दिया। यहां पढ़ें पूरी खबर...